Nakon osam sati istresanja glasačkih kutija i prebrojavanja nevažećih listića, članovi splitskog Gradskog izbornog povjerenstva potpisali su službeni zapisnik u kojem stoji kako je spornih listića točno 110 komada.

- Na kraju našeg uvida, službeni zapisnik potpisali su i kolege iz HGS-a, a u njemu stoji kako je sporno samo 110 listića i o njima će raspravljati ŽIP te odlučiti kome glasovi pripadaju - kazao je HDZ-ovac Tomislav Prljević i najavio kako će se sutra znati odluka Povjerenstva.

- Rezultati neće utjecati na to da Opara ostaje gradonačelnik, što nije ni bio predmet rasprave - zaključuje Prljević, dok se Davor Grčić Gaga i dalje drži svojih riječi kako su prevareni, piše Slobodna Dalmacija.

- Potpisali smo zapisnik, ali na spisku koji smo mi vodili ima oko tisuću spornih za koje pretpostavljamo kako ih se neće priznati. Obavezno ćemo podignuti kaznenu prijavu protiv nepoznatog počinitelja - kazao je Grčić, kojem je rok za podnošenje iste večeras do 19 sati.

Ponovno se našao na udaru medija koji su ga rešetali pitanjima da im otkrije koji su to načini kako je HGS dodatno prevaren na ovim izborima.

- HDZ-ovci su meštri. Imaju mrežu kojom su naučili pobjeđivati i raditi već dvadesetak godina. Evo, maloprije mi dolaze poruke od ljudi koji su u Njemačkoj i po brodovima, i koji nisu glasali. I oni koji nikada ne glasaju našili su se među glasačima - izjavio je Grčić.

A Goran Čolak, predsjednik GIP-a, kazao je kako su zakonom propisani rokovi kada ŽIP mora reagirati na poslane listiće.

- U roku 48 sati Povjerenstvo će odlučiti. Od ukupnog broja nevažećih listića, ovi što smo utvrdili su sporni, čine tek dva posto - zaključio je Čolak i osvrnuo se na želje HGS-a da listiće pošalje na dodatnu grafološku provjeru.

- To oni ne mogu napraviti. Mogu samo podnijeti kaznenu prijavu i onda će institucije utvrditi je li tu bilo nešto - naglasio je predsjednik GIP-a, a piše Slobodna Dalmacija.

Nije upoznat s konkretnim podatkom iz kojih kotara je stiglo najviše spornih listića:

- Najviše ih je od tamo gdje su najbrojnija biračka mjesta. Mogao bi to biti Mertojak. Nismo obavljali evidenciju u tom smjeru, no nebitno, jer s ovim su lokalni izbori u Splitu gotovi.